Mnyonge msonge

MNYONGE MSONGE

Mtungi wa rangi ya njano uliochakaa ulijikunyata kwa kilio jikoni.
Matundu makubwa yaliutamalaki huku weusi wa masizi ya moshi wa kuni
ukaugubika uso wake. Zainati, aliyeonekana kuwa na haraka aliuburura
mtungi huo na kuupeleka kwenye ua wa nyumba. Huku akiimbaimba wimbo
maarufu wa taarabu uitwao ‘ mja hunifaidishi’, alikivuta kikapu cha nguo
chafu na kuzikagua . Alikuwa anaweka nyeupe kando na za rangi kando .
Zainati aliukalia mtungi nao ukatoa sauti ya kulalama kwa kuwa mkaaji
alikuwa na makalio si haba. Ni umbile lilo hilo ndilo lililomfanya Mzee
Mambo amwoe kama mke wa pili na kumpuuza mkewe wa kwanza. Anga
ilitamalaki sauti tamu ya mwimbaji na michekecho ya nguo ndani ya beseni
la maji. Mwimbaji mwenyewe alikua ameubebedua mdomo wake huku kope zake
za bandia zikipepesuka kwa upepo na kumfanya kama anayetaka kupaa
angani.

Batuli aliyekuwa na mkungu wa ndizi kichwani alijipitia zake ili aingie
ndani angalau awachemshie wanawe chamcha. Zainati akachefukwa na kupaza
sauti akisema ‘’ Utabaki kula midizi umee misuli ya kiume ikuumbue bure,
mie mwenzio laini kama bata, ulaji wangu tende na halua!’’ Batuli
alimlaani shetani na kuufunga mdomo wake akajiendea zake jikoni
kuzimenya ndizi zake. Alikuwa mke wa kwanza wa mzee Mambo na
aliyejitenga na shari zote. Alikuwa amechoshwa na vitimbi vya mke mwenza
ila alijikaza kuvumilia. Mzee Mambo mwenyewe alikuwa hamhudumii kwa
lolote licha ya kuwa ni mkewe. Pesa zote zilimiminwa kwa huyo kipenzi
chake Zainati. Apeweje pesa ilhali alikuwa mwanamke wa kizamani tena
asiyeujua usasa? Umbile lake lenyewe liliambulia uhafifu baada ya
kujifungua mapacha wake Ali na Aliya. Ngozi yake ilipauka kwa kuwa hata
mafuta ya kujipaka alikosa. Visenti alivyovipata katika biashara yake ya
ndizi huko sokoni Ulingo alivitumia kuwalipia wanawe ada ya twisheni
iliyokuwa ikitozwa shuleni.

Batuli alikuwa ameshachemsha ndizi akaamua kuchambua vidagaa vyake
alivyokuwa amevibakiza ili avifanye mboga na kuvisongea ugali wa jioni.
Zainati naye alikuwa amekwishamaliza kufua na kuja jikoni na bakuli lake
la nyama. Kwa makusudi, akakaa karibu na Batuli huku akiikatakata nyama
yake akivitazama vidagaa vya mwenzake. Kicheko kikubwa kilimtoka
kinywani huku akisema ‘’Nikila manofu mwenzangu wala misumari ya bati!’’
Kwa kujipitishapitisha pale jikoni, Zainati akalipiga kumbo sinia la
vidagaa, mboga za mwenzake zikaanguka chini na kisha akaipindua sufuria
ya ndizi chini zikaambulia mchanga. Machozi yakampukutika Batuli akawa
hawezi kujizuia tena. Alivurumisha ngumi ikampata zainati sambamba
usoni. Zainati alipepesuka na kuanguka chini huku kisketi chake
kikipanda juu na kumwacha nusu uchi. Zainati aliinuka upesi na kuyaendea
maji ya moto yliyokuwa yasongewe ugali na Batuli. Kwa hasira,
aliyamimina maji hayo usoni mwa Batuli aliyekuwa anapiga kelele huku
maji yakauteketeza uso wake na kuacha madonda mabichi.

Ali na Aliya walifika nyumbani kutoka shuleni na wakaanza kumlilia mama
yao aliyekuwa akigaagaa chini kwa maumivu. Ali alikimbia kumwita Jirani
yao mama Paulo aliyekuja haraka na dawa yake ya kibulushi na kumpaka
Batuli usoni. Chapuchapu, Bakari mchuuza matunda akaagizwa alete
mkokoteni wake alimotiwa ndani Batuli na kukimbizwa hospitali ya
Milimani kwa matibabu. Msamaria mwema huko njiani aliamua kugharamikia
matibabu ya Batuli aliyelazwa kwa wiki moja nao wanawe wakaishi kwa mama
Paulo. Batuli alirudi nyumbani akiwa na makovu usoni na vidonda ambavyo
vilikuwa katika hali mbaya. Batuli alipitia kwa chifu Pinda kumshitaki
Zainati ili atendewe haki.

Chifu Pinda aliyasikiza mashtaka ya Batuli na kisha kuita kikao kati ya
Batuli, zainati na mzee Mambo. Vikao viliendelea kwa siku nyingi bila
kesi kuamuliwa. Siku moja, Zainati alimjia chifu Pinda usiku akiwa
amevalia mavazi yaso heshima. Alimpa chifu Pinda uroda kama hongo
afutilie mbali kesi yake na Batuli. Siku ya Ijumaa ambapo kesi ilikuwa
iamuliwe ilifika nao kina Batuli wakakusanyika. Bwana chifu aliyekuwa
tambo la mtu aliyevalia kikoi kilichodhihirisha kitambi chake,
aliishikilia bakora yake na kusimama. Kisha alisema ‘’ kesi hii inahusu
mambo ya kinyumbani ya wanawake ambayo mnapaswa kutatua nyumbani. Sina
muda wa kuamua vikesi vidogo. Mimi ni mtu mwenye majukumu mengi ya
kiserikali. Ondokeni msije kuniua kabla ya siku zangu!’’ Batuli
alishangazwa na maneno ya chifu akafungua kinywa ili aongee mara ,’’
usijaribu kuinua mdomo wako kelbu we, mambo ya kinyumbani hayo, nenda
mama nsije kukutimua kwa sime!’’

Kwa simanzi Batuli alijiondoa kuelekea nyumbani. Zainati na mzee Mambo
nao walitembea wakishikana mikono kudhihirisha mahaba yao. Mara
washikane kidevu, mara wavutanevutane, mara wasukumane huku Zainati
akikimbiakimbia, ilimradi tu wamuudhi Batuli. Batuli alielekea kwa
Jirani yake mama Paulo aliyemketisha chini na kumpa maneno ya busara. ‘’
Dada yangu Batuli, pulika tena usiyapuuze ninayokwambia mdogo wangu.
Usikitafute kifo kutoka kwa walimwengu. Inusuru roho yako na watoto
wako. Mzee Mambo na mkewe ni hayawani , beba vilivyo vyako uende zako
Shinyanga iliko familia yako. Watakuua!’’ Batuli aliyaunga mkono maneno
ya rafikiye na jioni ya siku hiyo alionekana na kikapu chake cha nguo
pamoja na wanawe, akichana vijia na kutokomea kuelekea kwao alikozaliwa,
ambako hakuwahi kufukuzwa na yeyote hadi akaondoka kwa hiari yake
alipoolewa. Katu hakutundwa mtini, yeye pia alikuwa na kwao alikozaliwa.